Σύσταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετική ´με την ψήφο των κρατών μελών στους κόλπους των αρμόδιων φορέων του Συμβουλίου της Ευρώπης, εξ ονόματος της Ευρωπαϊκής Κοινότητας, υπέρ της έγκρισης του σχεδίου Σύστασης σχετικά με την προστασία των δεδομένων προσωπικού χαρακτήρα που συλλέγονται και υποβάλλονται σε επεξεργασία για ασφαλιστικούς σκοπούς και υπέρ της έγκρισης της δημοσίευσης της Αιτιολογικής της έκθεσης

(υποβληθείσα από την Επιτροπή)

1. Με απόφασή του της 6ης Ιουλίου 1998, το Συμβούλιο της Ευρωπαϊκής Ένωσης εξουσιοδότησε την Επιτροπή, κατόπιν σχετικής συστάσεώς της, να διαπραγματευτεί στους κόλπους των αρμόδιων φορέων του Συμβουλίου της Ευρώπης τη Σύσταση σχετικά με την προστασία των δεδομένων προσωπικού χαρακτήρα που συλλέγονται και υποβάλλονται σε επεξεργασία για ασφαλιστικούς σκοπούς, εξ ονόματος της Ευρωπαϊκής Κοινότητας και στα πλαίσια των αρμοδιοτήτων της. Η Επιτροπή επιφορτίστηκε να διεξαγάγει τις διαπραγματεύσεις σε συνεννόηση με την ειδικευμένη ομάδα εργασίας του Συμβουλίου.

2. Η απόφαση του Συμβουλίου συνοδευόταν από οδηγίες διαπραγμάτευσης. Σκοπός των οδηγιών αυτών ήταν να διασφαλίσουν ότι η εν λόγω Σύσταση του Συμβουλίου της Ευρώπης συνάδει με την οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και την ελεύθερη κυκλοφορία των δεδομένων αυτών [1]. Σχετικά με το θέμα αυτό, το Συμβούλιο είχε ζητήσει από την Επιτροπή να δώσει ιδιαίτερη προσοχή στις διατάξεις του κειμένου που αφορούν την ειδική προστασία των ευαίσθητων δεδομένων, την ενημέρωση του προσώπου στο οποίο αναφέρονται τα δεδομένα (υποκείμενο των δεδομένων) και τις κατάλληλες εγγυήσεις, το δικαίωμα πρόσβασης του εν λόγω προσώπου στα δεδομένα που το αφορούν και τις αυτόματες ατομικές αποφάσεις.

[1] ΕΕ αριθ. L 281 της 23.11.1995, σ. 31.

3. Οι διαπραγματεύσεις διεξήχθησαν στα πλαίσια της Ομάδας του Σχεδίου για την Προστασία των Δεδομένων (CJ-PD) του Συμβουλίου της Ευρώπης. Η Σύσταση και η αιτιολογική έκθεσή της λαμβάνουν υπόψη τις κοινοτικές θέσεις που διατυπώθηκαν από την Επιτροπή μετά τις συνεδριάσεις συντονισμού που έλαβαν χώρα στους κόλπους του Συμβουλίου της Ένωσης. Ως εκ τούτου, οι αντιπροσωπίες των κρατών μελών της Ευρωπαϊκής Ένωσης ψήφισαν υπέρ των κειμένων αυτών κατά τη συνεδρίαση της CJ-PD των 9-13 Οκτωβρίου 2000, συνεδρίαση κατά την οποία, εξάλλου, τα εν λόγω κείμενα εγκρίθηκαν ομόφωνα.

4. Κατά τη συνεδρίασή της της 31ης Μαΐου του 2001, η Ευρωπαϊκή Επιτροπή Νομικής Συνεργασίας (CD-CJ) του Συμβουλίου της Ευρώπης ενέκρινε ομόφωνα το σχέδιο Σύστασης με την αιτιολογική της έκθεση.

5. Το κείμενο του σχεδίου Σύστασης σχετικά με την προστασία των δεδομένων προσωπικού χαρακτήρα που συλλέγονται και υποβάλλονται σε επεξεργασία για ασφαλιστικούς σκοπούς, καθώς και η αιτιολογική της έκθεση, επισυνάπτονται στην παρούσα σύσταση.

6. Η Επιτροπή θεωρεί ότι το σχέδιο Σύστασης σχετικά με την προστασία των δεδομένων προσωπικού χαρακτήρα που συλλέγονται και υποβάλλονται σε επεξεργασία για ασφαλιστικούς σκοπούς ανταποκρίνεται στις οδηγίες διαπραγμάτευσης που καθόρισε το Συμβούλιο.

7. Το σχέδιο Σύστασης μαζί με την αιτιολογική έκθεση θα διαβιβαστούν προσεχώς στην Επιτροπή Υπουργών του Συμβουλίου της Ευρώπης, η οποία πρέπει να προβεί στην εξέτασή τους. Η Επιτροπή Υπουργών κλήθηκε να εγκρίνει το κείμενο του σχεδίου Σύστασης και τη δημοσίευση της αιτιολογικής έκθεσης.

8. Συμπερασματικά, η Επιτροπή ζητά από το Συμβούλιο να αποφασίσει ότι, λαμβανομένης υπόψη της αδυναμίας να εκφραστεί η κοινοτική ψήφος από την Επιτροπή στους κόλπους της Επιτροπής Υπουργών του Συμβουλίου της Ευρώπης και της αναγκαίας πειθαρχίας η οποία πρέπει να τηρηθεί σε έναν τομέα ο οποίος εμπίπτει στην κοινοτική αρμοδιότητα, τα κράτη μέλη θα ψηφίσουν ομόφωνα εξ ονόματος των Ευρωπαϊκής Κοινότητας υπέρ της έγκρισης του σχεδίου Σύστασης σχετικά με την προστασία των δεδομένων προσωπικού χαρακτήρα που συλλέγονται και υποβάλλονται σε επεξεργασία για ασφαλιστικούς σκοπούς και υπέρ της έγκρισης της δημοσίευσης της αιτιολογικής έκθεσης της Σύστασης αυτής, όπως οριστικοποιήθηκαν στο προαναφερόμενο έγγραφο που εγκρίθηκε από την Ευρωπαϊκή Επιτροπή Νομικής Συνεργασίας.

ΠΑΡΑΡΤΗΜΑ

Σχέδιο σύστασης σχετικά με την προστασία των δεδομένων προσωπικού χαρακτήρα που συλλέγονται και υποβάλλονται σε επεξεργασία για ασφαλιστικούς σκοπούς

και Αιτιολογική έκθεση

(διαθέσιμα μόνο στις δυο επίσημες γλώσσες του Συμβουλίου της Ευρώπης: αγγλικά και γαλλικά)

(EΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ : SEC(2002)273)